- Hindi News
- National
- शराब के नशे में धुत विदेशी बैले डांसर ने देर रात पुलिस और इंटेलिजेंस के अफसरों की उड़ाई नींद
शराब के नशे में धुत विदेशी बैले डांसर ने देर रात पुलिस और इंटेलिजेंस के अफसरों की उड़ाई नींद
देर रात सूचना पर फौरन जेपी अस्पताल पहुंचे आला अफसर
टॉप एंड टाउन के सामने एसपी सीएम सिक्योरिटी को बेसुध मिली युवती
उज्बेकिस्तान की बैले डांसर और राजकोट के व्यापारियों के बीच हुई अनबन ने शनिवार देर रात राजधानी पुलिस की नींद उड़ा दी। शराब के नशे में धुत महिला न्यू मार्केट स्थित टॉप एंड टाउन के सामने एसपी सीएम सिक्योरिटी मनु व्यास को मिली। उन्होंने गाड़ी से बेसुध हालत में उसे जेपी अस्पताल पहुंचाया। मामला विदेशी महिला का था, इसलिए इंटेलिजेंस की टीम भी मामले पर नजर रखे रही। इलाज के बाद महिला होश में आई तो पता चला कि राजकोट के व्यापारी से उसकी पुरानी दोस्ती है। सूत्रों का कहना है कि क्रिस्टीना दीपेश से शादी करना चाहती थी, इस बात पर दोनों का विवाद हुआ था।
एएसपी क्राइम ब्रांच रश्मि मिश्रा के मुताबिक मूलत: उज्बेकिस्तान निवासी क्रिस्टीना मसीह (30) व मल्लिका शहनूज टुरगुनोवा बैले डांसर हैं। क्रिस्टीना दिल्ली में रहती है, जबकि शाहनोज टूरिस्ट वीजा पर इन दिनों दिल्ली में है। क्रिस्टीना के पिता भारतीय और मां उज्बेकिस्तान की हैं। डेढ़ साल पहले उसकी और राजकोट के 32 वर्षीय कपड़ा कारोबारी दीपेश भीरमगमा की फेसबुक पर दोस्ती हुई थी। कुछ समय पहले दोनों राजकोट में मिले। दीपेश के दोस्त जयकिशन मोटवानी की ससुराल बैरागढ़ में है। इसलिए उन्होंने भोपाल घूमने का प्लान बनाया। क्रिस्टीना व शाहनोज भोपाल आ गईं। अलग इनोवा से दीपेश, जयकिशन, किशन अपने ड्राइवर एजाज के साथ आ गए। दोनों सहेलियां न्यू मार्केट के होटल क्राउन पैलेस में रुकीं जबकि तीनों दोस्त एमपी नगर के होटल में ठहरे।
और पहुंच गए जेपी.. व्यास की सूचना पर फौरन डीआईजी डॉ. रमन सिंह सिकरवार, एसपी साउथ सिद्धार्थ बहुगुणा समेत तमाम आला अफसर जेपी अस्पताल पहुंचे।
फॉरच्यूनर गाड़ी जब्त, केस दर्ज
टीटी नगर पुलिस ने फॉरच्यूनर गाड़ी को जब्त कर चालक पर लापरवाही व तेज रफ्तार से वाहन चलाने का केस दर्ज किया है। ये वही गाड़ी है, जो टॉप एंड टाउन के पास से क्रिस्टीना के बगल से गुजरी थी। गाड़ी इनायतपुर निवासी असद खान चला रहा था। पुलिस का दावा है कि इस मामले से उसका कोई लेना-देना नहीं है। क्रिस्टीना के दोस्तों पर पुलिस ने केस दर्ज नहीं किया, इसलिए उन्हें देर रात छोड़ दिया।
एमपी नगर के पब में शराब पी
दोनों सहेलियां शनिवार दोपहर होटल से घूमने के लिए निकली। रात में एमपी नगर स्थित एक पब में सभी पहुंचे। देर रात तक शराब पी। फिर क्रिस्टीना व दीपेश के बीच बहस होने लगी। रात करीब एक बजे तीनों दोस्तों ने उनको न्यू मार्केट होटल के पास छोड़ा। नशे में होने पर क्रिस्टीना सड़क पर गिर गई। तभी बगल से तेज रफ्तार फॉरच्यूनर गाड़ी गुजरी। लोगों को लगा कि उसी गाड़ी से उसे फेंका है।
नशे में थी कुछ याद नहीं
दोनों के सामान्य होने पर एएसपी मिश्रा ने पूछताछ की। क्रिस्टीना बोली कि वह दीपेश के साथ भोपाल घूमने आई थी। पब में ज्यादा शराब पी ली, फिर दीपेश से विवाद भी हुआ। दीपेश ने हमें न्यू मार्केट छोड़ा। इसके बाद क्या हुआ, याद नहीं।
tgl_Latn sot_Latn hin_Deva hin_Deva hin_Deva bho_Deva hin_Deva hin_Deva hin_Deva bho_Deva hin_Deva bho_Deva hin_Deva hin_Deva hin_Deva